Lars Løkke Rasmussen (M), 2024-11-27:
Tak for det, tak for debatten, tak for bemærkningerne, og tak for spørgsmålene.
For mig understreger debatten jo endnu en gang, som så mange andre debatter før denne om det samme tema, situationen i Mellemøsten, behovet for at insistere på balancer og nuancer, men omvendt også på entydighed, når det kommer til forsvaret for folkeretten og den internationale retsorden.
Jeg er glad for at kunne konstatere, at en betydelig overvægt af det danske Folketing jo står entydigt på den rigtige side og bakker op om den internationale retsorden.
Jeg skal ikke lægge skjul på, at jeg bliver både pikeret og lidt forstemt over at høre, at der også i det danske Folketing er partier, der i virkeligheden helt, helt åbenlyst sætter spørgsmålstegn ved det.
Det synes jeg ikke er nogen god varetagelse af det danske samfunds interesser.
Som et lille demokrati har vi om nogen en interesse i, at vi lever i et internationalt regelbaseret samfund.
Det er også derfor, regeringen jo, som jeg sagde i mine indledende bemærkninger, siden den 7. oktober 2023 entydigt har bakket op om Israels ret til selvforsvar, men lige så entydigt understreget, at det selvfølgelig skal udøves inden for rammerne af folkeretten, herunder den humanitære folkeret.
Vi er en fast støtte af Den Internationale Straffedomstol, som varetager en helt afgørende opgave, og derfor er det her bare endnu en gang en understregning af det, jeg også sagde tidligere, nemlig at vi fra regeringens side naturligvis vil sikre, at Danmark lever op til sine folkeretlige forpligtigelser.
Det betyder så også, da vi er et retssamfund, at det i forhold til det her helt teoretiske spørgsmål, der har været diskuteret i eftermiddag, om, hvordan man ville forholde sig til en eventuel indrejse fra Netanyahu eller andre, der er omfattet af en arrestordre, lige skal præciseres på ny, at det så vil være op til de retshåndhævende myndigheder at tage stilling i sagen.
Hr. Martin Lidegaard har helt ret i, at der blev foretaget en lovændring, sådan som jeg er oplyst, tilbage i 2020 her i det danske Folketing – det bør vi selvfølgelig alle være bekendt med – som betyder, at afgørelsen om udlevering udelukkende ligger hos domstolene og ikke, som det var tilfældet før, at det så at sige skulle sanktioneres af justitsministeren.
Så det er fuldstændig entydigt.
Der er ikke nogen modstrid mellem det og så den sag, der har været diskuteret, omkring Paul Watson, som jo også er i en lidt anden kategori.
Der spiller justitsministeren en rolle, men det hænger mig bekendt – uden at jeg skal være ekspert, og det er heller ikke mit ressort – sammen med den her særlige opgavefordeling, der er, fordi det også involverer Grønlands Politi m.v.
Men altså, for så vidt angår ICC og arrestordrer, er det fuldstændig entydigt, at hvis der skal finde en udlevering sted, er det en dansk domstolsafgørelse, og vi har fuldstændig tillid til de danske domstole.
Jeg tror, jeg vil indskrænke mig til at sige det.
Det er opsummerende, i forhold til hvad jeg også sagde i mit første indlæg.
Jeg noterer mig med tilfredshed, selv om der er lidt forskellige forslag til vedtagelse og jeg heller ikke helt kan forstå, at det forslag, der er fremsat af regeringspartierne, ikke skulle kunne nyde bredere opbakning end som så, at der er et ganske markant flertal her i Folketinget, der står på folkerettens side.
Jeg aflæser i hvert fald debatten sådan.